Maak skoon en gee vir behoeftigesFoto: Verskaf Met die aanbreek van die lente is dit nou ideale tyd vir elke huishouding se jaarlikse lente-skoonmaak. Solidariteit Helpende Hand het tans 28 skenkingswinkels, genaamd Ons Winkels, landwyd. Met ’n heenkome vir alles wat in die pad staan, maak dié winkels dit vir die publiek maklik om aan die werk te spring en weer orde in hul kaste te skep. “Die doel van die Ons Winkels-konsep is om skenkings van alles wat oorbodig is uit die gemeenskap in te neem. Behoeftige mense wat kwalifiseer word met dié skenkings gehelp en die res van die voorraad word verkoop,” sê Hannes Noëth, uitvoerende direkteur van Helpende Hand. “Die geld wat met die verkope van dié tweedehandse ware ontvang word, word gebruik vir gemeenskapsprojekte en vir studiefondse vir behoeftige kinders.” Foto: Verskaf Klere, kombuisware, speelgoed, elektriese toerusting, meubels en linne kan na die Ons Winkels geneem word. Noëth verduidelik Helpende Hand het ’n deeglike proses waarvolgens gesinne wat aanklop vir hulp eers behoorlik geassesseer word waarop Helpende Hand dan besluit hoe en of die gesin gehelp kan word. “As ons voel die gesin of individue kan en wil uit sy omstandighede kom, help ons graag. Die res van die skenkings verkoop ons sodat ons byvoorbeeld kleuters in die skool kan sit, behoeftige studente se studies kan betaal of bejaardes kan voed en trakteer. Jou tweedehandse items kan hoop bring vir ander,” sê Noëth. Vir ’n volledige lys van Ons Winkels, bel 012 644 4390 of besoek www.helpendehand.co.za/takke.